Nr. 14 din 21.07.2025

**Notă de fundamentare**

**privind aprobarea Actului adițional nr. 8 la la Contractul de concesiune nr. 1277 din data de 06.12.2018 privind delegarea prin concesiune a serviciului public de salubrizare, respectiv activitatea de colectare, transport, depozitare și transfer al deșeurilor municipale inclusiv deșeuri periculoase din deșeuri menajere și managementul Stațiilor de Transfer și al Centrelor de Colectare din județul Bistrița-Năsăud**

În data de 5 martie 2025 au fost publicate în Monitorul Oficial al României:

* Ordinul Președintelui Autorității Naționale de Reglementare pentru Serviciile Comunitare de Utilități Publice nr. 97/2025 privind aprobarea Regulamentului- cadru al serviciului de salubrizarea localităților;
* Ordinul Președintelui Autorității Naționale de Reglementare pentru Serviciile Comunitare de Utilități Publice nr. 98/2025 privind aprobarea Caietului de sarcini-cadru al serviciului de salubrizare a localităților.

În conformitate cu Ordinele antemenționate a devenit incidentă obligația de a adapta documentele aferente Contractului de concesiune nr. 1277/2018, respectiv, Caietul de sarcini și Regulamentul de organizare și fucționare a serviciului public de salubrizare, după bstructura noilor prevederi.

În conformitate cu articolul 118 din Ordinul nr. 97/2025, respectiv, art. 282 din Ordinul nr. 98/2025, termenul de modificare și aprobare a Regulamentului de salubrizare și a Caietului de sarcini aferent Contractului de concesiune nr. 1277/2018, în conformitate cu prevederile Caietului de sarcini-cadru, este de 6 luni.

Ținând cont de faptul că cele două ordine au intrat în vigoare începând cu data de 5 martie 2025, documentele care vor deveni anexă a contractului prin aprobarea Actului adițional nr. 8, trebuie aprobate anterior datei de 5 septembrie, în vederea respectării termenelor legale.

Având în vedere faptul că cele două documente care se modifică sub incidența legii fac obiectul a două Ordine separate emise de Autoritatea de reglementare, vor face de asemenea obiectul aprobării separate și sunt evidențiate ca anexe separate a Actului adițional supus spre aprobare.

Mai mult, în cazul Regulamentului de salubrizare de la nivelul județului, prin caracterul său unitar, este necesară aprobarea prin Hotărâre independentă, deoarece devine anexă în cadrul ambelor contracte de concesiune de la nivelul SMID Bistrița-Năsăud, atât în cazul Contractului de concesiune nr. 1277/2018 încheiat între ADI Deșeuri Bistrița-Năsăud și operatorul SC Supercom SA, cât și în cazul Contractului de concesiune nr. 34/2013, încheiat între Consiliul Județean Bistrița-Năsăud și operatorul SC Vitalia Servicii pentru Mediu Tratarea Deșeurilor SRL.

Astfel, în conformitate cu Notele de fundamentare aferente celor două documente supuse separat spre aprobare, devin anexe ale Contractului de concesiune, Caietul de sarcini în forma prevăzută în anexa nr. 1 la Actul adițional nr. 8 supus spre aprobare și Regulamentul de salubrizare, în forma prevăzută în anexa nr. 2 la Actul adițional nr. 8, pentru care au fost transmise documentele supuse aprobării.

Actul adițional mai include:

* eliminarea articolului 10.4 din Contractul de delegare. Această eliminare vine ca efect a măsurii trasate de ANRSC prin Nota de control nr. 3587/14.12.2023: *„Asociația de Dezvoltare Intercomunitară pentru Gestionarea Integrată a Deșeurilor Municipale în Județul Bistrița-Năsăud va modifica prevederile Contractului de Concesiune nr. 1277/2018 eliminarea sintagmei „se va actualiza anual cu indicele inflației comunicat de INS”, prevăzută la Capitolul 5- Redevența și garanția de bună execuție a contractului.”*

Măsura a fost îndeplinită prin Actul adițional nr. 7 la Contractul de concesiune, fiind operate modificările aferente în cadrul capitolului 5 din Contract.

Însă în contextul necesității și obligativității revizuirii documentelor cu noile prevederi legislative, aparatul tehnic al Asociației a identificat o prevedere similară cu cea pentru care ANRSC a trasat măsura eliminării, în cadrul articolului 10.4: „*10.4. Pentru Delegatar, menținerea echilibrului contractual se asigură prin indexarea redevenței.”*

* completarea Anexei nr. 1 la Caietul de sarcini- Informații tehnice, în conformitate cu cerințele formulate în Contractul de finanțare și transpuse în Acte adiționale la Contractul de asociere, cu infrastructura finanțată prin Proiectului *„Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”,* (pubelele albastre pentru deșeurile reciclabile ded hârtie/carton), care este în procedură de predare.

Având în vedere aceste aspecte, Informațiile tehnice aferente contractului au fost completate cu infrastructura pusă la dispoziția operatorului, finanțată prin proiectul antemenționat.

Completările din Informațiile tehnice s-au realizat în baza Contractului de Asociere încheiat între Județul Bistrița-Năsăud, municipiul Bistrița, orașele și comunele din județul Bistrița-Năsăud pentru realizarea proiectului „Management integrat al deșeurilor în județul Bistrița-Năsăud”, la data de 10.04.2008, cu modificările și completările ulterioare.

* completarea Anexei nr. 1 a Regulamentului de salubrizare, în conformitate cu Anexa regulamentului-cadru aprobat prin Ordinul ANRSC nr. 97/2025;
* eliminarea Părții I a Anexei nr. 7 a Regulamentului- Studiul de determinare a compoziției deșeurilor, în contextul în care determinările de compoziție se realizează semestrial de către operator, aceasta fiind o obligație legală.
* eliminarea Anexa nr. 6 a Caietului de sarcini-Termeni și noțiuni utilizate. În conformitate cu prevederile Ordinului ANRSC 97/2025, toți termenii și noțiunile utilizați/utilizate, sunt definiți/definite în prezent în cadrul articolului 4 din Regulamentul de salubrizare.

Având în vedere toate argumentele expuse în prezenta Notă de fundamentare, propunem aprobarea Actului Adițional nr. 8 la Contractul de Concesiune nr. 1277/2018.

**Director executiv**

**Cristian Marius NICULAE**

Întocmit: Anastasia Hașca- Inspector